text: [{"text_idx": "#000003", "text": "Mga Tabang sa Pagtuon sa Bibliya"}, {"text_idx": "#000004", "text": "Gidrama nga Pagbasa sa Bibliya"}, {"text_idx": "#000008", "text": "Sumala sa giasoy ni Yvonne Quarrie"}, {"text_idx": "#000009", "text": "Natawo ko sa Paddington, usa ka lugar sa London, England nga daghag populasyon. Nagpuyo ko uban sa akong inahan ug tulo ka magulang nga babaye. Ang akong amahan panagsa rang mouli sa balay tungod sa iyang paghuboghubog."}, {"text_idx": "#000010", "text": "Sa bata pa ko, gitudloan ko ni Mama sa pag-ampo matag gabii. Duna koy gamayng Bibliya nga naundan rag Salmo, ug ako kining himoag tono aron akong makanta. Nahinumdom ko sa akong nabasa sa usa ka libro nga dili gyod nako malimtan: \u201cMoabot ang panahon nga wala na unyay ugma.\u201d Wala ko makatulog sa akong nabasa ug nagsige kog hunahuna bahin sa umaabot. \u2018Seguradong duna gyoy katuyoan ang kinabuhi,\u2019 nakaingon ko. \u2018Unsa may katuyoan nga nabuhi ko?\u2019 Dili ko gustong mamatay!"}, {"text_idx": "#000014", "text": "Una nakong nahibalag ang mga Saksi ni Jehova samtang nagpuyo ko sa sak-anan sa dili minyong mga inahan uban sa ilang mga anak. Gipapuyo ko didto sa gobyerno. Duha ka babayeng Saksi tigduawan sa ubang batan-ong mga inahan. Usa ka adlaw, miapil ko sa ilang panag-estorya. Gusto nakong ipakita nga sayop ang mga Saksi. Pero kalmado ug klaro nilang gitubag gikan sa Bibliya ang tanan nakong pangutana. Buotan kaayo sila ug nakadayeg kaayo ko. Busa misugot ko sa pagtuon ug Bibliya uban nila."}, {"text_idx": "#000015", "text": "Duna koy nakat-onan sa Bibliya nga nakapabag-o sa akong kinabuhi. Sukad sa bata pa ko, mahadlok kong mamatay. Pero karon nahibalo na ko sa gitudlo ni Jesus bahin sa pagkabanhaw! (Juan 5:28, 29) Nakat-onan sab nako nga ang Diyos nahigugma nako. (1 Pedro 5:7) Natandog kaayo ko sa mga pulong sa Jeremias 29:11 nga nag-ingon: \u201c\u2018Ako nahibalo pag-ayo sa mga hunahuna nga gihunahuna ko nganha kaninyo,\u2019 mao ang giingon ni Jehova, \u2018mga hunahuna sa kalinaw, ug dili sa katalagman, sa paghatag kaninyog kaugmaon ug paglaom.\u2019\u201d Busa mituo ko sa paglaom nga mabuhi sa walay kataposan sa Paraiso dinhi sa yuta.\u200b\u2014Salmo 37:29."}, {"text_idx": "#000016", "text": "Gipakitaan ko sa mga Saksi ni Jehova ug tinuod nga gugma. Sa una nakong pagtambong sa ilang mga tigom, mainiton ko nila nga giabiabi ug mahigalaon sab kaayo! (Juan 13:34, 35) Lahi kaayo kana sa tinagdan nga gipakita kanako sa usa ka lokal nga simbahan. Gidawat ko sa mga Saksi bisan pa sa akong kahimtang. Ila kong gihatagag panahon, pagtagad, atensiyon, ug tabang. Daw sakop ko sa usa ka dako ug mahigugmaong pamilya."}, {"text_idx": "#000018", "text": "Si Tony nagtuon sab ug Bibliya uban sa mga Saksi ni Jehova. Kay natubag sa mga Saksi gikan sa Bibliya ang iyang mga pangutana, siya usab nakombinsir nga ang iyang nakat-onan mao ang kamatuoran. Mihimo siyag dagkong kausaban sa iyang kinabuhi: wala na siya makig-uban sa iyang bayolenteng mga higala, mihunong sa paghimog ginagmayng krimen, ug miundang paghithit ug marijuana. Aron malipay si Jehova, kami kinahanglang magbag-o sa among kinabuhi aron among mahatagan ang among anak ug lig-on, malipayong pamilya. Kami nagpakasal pagka-1982."}, {"text_idx": "#000020", "text": "Nahinumdom ko nga nangitag mga artikulo sa magasing Bantayanang Torre ug Pagmata! * nga nag-asoy ug mga kasinatian sa mga tawo nga milampos sa paghimog kausaban nga gusto pod nakong himoon. Nadasig kaayo ko sa ilang panig-ingnan! Napalig-on ko sa pagpadayon sa pagpaningkamot ug sa dili pagsurender. Kanunay kong mag-ampo kang Jehova nga dili ko niya biyaan. Ako ug si Tony gibawtismohan ingong Saksi ni Jehova niadtong Hulyo 1982."}, {"text_idx": "#000021", "text": "Ang pagpakighigala kang Jehova nga Diyos nakaluwas sa akong kinabuhi. Nasinati usab namo ni Tony ang tabang ni Jehova sa panahon nga duna miy problema. Kami nakakat-on sa pagsalig sa Diyos dihang makaatubang ug mga problema, ug nagtuo mi nga siya kanunayng nagtabang ug naglig-on sa among pamilya.\u200b\u2014Salmo 55:22."}, {"text_idx": "#000022", "text": "Nalipay ko nga nakatabang sa among anak nga lalaki ug babaye sa pagbatog kahibalo bahin kang Jehova. Malipayon usab ako karon samtang magtan-aw sa ilang mga anak nga mauswagon sab sa ilang kahibalo bahin sa Diyos."}, {"text_idx": "#000023", "text": "Makatulog na kog tarong magabii kay wala na ko mabalaka bahin sa umaabot o sa kamatayon. Kami ni Tony okupado sa pagduaw sa lainlaing kongregasyon sa mga Saksi ni Jehova kada semana sa pagdasig kanila. Kami mouban nila sa pagtudlo sa uban nga kon sila motuo kang Jesus, sila makabaton usab ug kinabuhing walay kataposan."}, {"text_idx": "#000025", "text": "Ang Bibliya nagtabang sa minilyong tawo sa tibuok kalibotan nga masayran ang tubag sa importanteng mga pangutana bahin sa kinabuhi. Gusto ba sab nimong masayran kini?"}, {"text_idx": "#000026", "text": "Nakapangutana ka na ba, \u2018Unsay katuyoan sa kinabuhi?\u2019 Sayra kon sa unsang paagi gitubag sa Bibliya ang maong pangutana."}, {"text_idx": "#000029", "text": "Dihang ang estudyante ni Doris Eldred nahimo niyang maestra, nakaplagan ni Doris ang makapatagbawng tubag sa iyang mga pangutana bahin sa kinabuhi."}, {"text_idx": "#000032", "text": "Daghan Kag Makat-onan sa Pagbasag Bibliya"}]